Komisjoni määrus (EMÜ) nr 1592/71,

23. juuli 1971,

kaupade klassifitseerimise kohta ühise tollitariifistiku rubriiki 68.08

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 16. jaanuari 1969. aasta määrust (EMÜ) nr 97/69 ühise tollitariifistiku nomenklatuuri ühtseks kohaldamiseks võetavate meetmete kohta, [1] eriti selle artiklit 3,

ning arvestades, et:

nõukogu 17. detsembri 1970. aasta määrusele (EMÜ) nr 1/71, [2] viimati muudetud 12. juuli 1971. aasta määrusega (EMÜ) nr 1528/71, [3] lisatud ühise tollitariifistiku rubriigis 48.07 nimetatakse muu hulgas tõrvaga, bituumeniga või asfaldiga pinnatud paberit ja pappi, mis on tugevduskihiga või ilma, liiva või samalaadsete materjalide puistega või ilma, rullides või lehtedena, ning rubriigis 68.08 asfaldist või samalaadsetest materjalidest (näiteks naftabituumenist või kivisöepigist) tooteid;

komisjon võttis oma 26. juuni 1970. aasta määrusega (EMÜ) nr 1203/70 [4] vastu sätted ühise tollitariifistiku nomenklatuuri kohaldamiseks, et kindlaks määrata kõnealuste toodete klassifitseerimise kriteerium; märgitud kriteeriumi alus oli nimetatud toodete kogukaal, mille piirmääraks on määratud 3000 grammi ruutmeetri kohta;

kogemused on näidanud, et eespool nimetatud kriteerium ei võimalda küllaldaselt arvesse võtta materjali, mis annab kõnealustele toodetele nende põhiiseloomu; pidades silmas tehnika arengut nimetatud toodete tootmisel, tuleks otsida muid klassifitseerimiskriteeriume, mis paremini vastaksid majandusnäitajatele ja kõnealuste toodete otstarbele;

on vajalik kindlaks määrata, kas nimetatud tooted on töötlemise tõttu kaotanud grupi 48 toodetele omase iseloomu; ühise tollitariifistiku 3. tõlgendamisreegli punkti b kohaselt loetakse grupi 48 toodete iseloomu kaotanuteks neid tooteid, mille asfaldi või samalaadsete materjalidega immutatud või immutamata alus on mõlemalt poolt selle materjaliga pinnatud või sellesse kastetud;

eespool nimetatud kriteeriumi kohaldamiseks tuleb määrus (EMÜ) nr 1203/70 tunnistada kehtetuks;

käesoleva määrusega ettenähtud meetmed on kooskõlas ühise tollitariifistiku nomenklatuuri komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Kattematerjalid (eelkõige katusekattematerjalid) rullides või plaatide või lehtedena, erikujuliselt mõõtu või formaati lõigatud või mitte (katusesindlid või katteplaadid), paber- või pappalusel, kas asfaldi või samalaadsete materjalidega immutatud või immutamata, mõlemalt küljelt selle materjaliga pinnatud või sellesse kastetud, mineraalainetega (liiv, kiltkivijäätmed, kivid jne) pinnatud või pindamata või ühelt küljelt kaetud õhukese metallikihiga (eelkõige vask või alumiinium), klassifitseeritakse ühise tollitariifistiku rubriiki:

68.08 | Tooted asfaldist jms materjalidest (näiteks naftabituumenist või kivisöepigist). |

Artikkel 2

Komisjoni 26. juuni 1970. aasta määrus (EMÜ) nr 1203/70 tunnistatakse kehtetuks. Käesolev määrus jõustub kaheksandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 23. juuli 1971

Komisjoni nimel

president

Franco M. Malfatti

[1] EÜT L 14, 21.1.1969, lk 1.

[2] EÜT L 1, 1.1.1971, lk 1.

[3] EÜT L 162, 20.7.1971, lk 1.

[4] EÜT L 140, 27.6.1970, lk 15.

--------------------------------------------------